Μελέτη εξωεντερικών εκδηλώσεων των ασθενών με ιδιοπαθή φλεγμονώδη πάθηση των εντέρων στη Βορειοδυτική Ελλάδα
Authors: Γιάγκου Ευτυχία 
Published: September 2021

Εισαγωγή: Οι ασθενείς με ΙΦΝΕ, εμφανίζουν ενδοεντερικές και εξωεντερικές εκδηλώσεις.Όσοι λαμβάνουν μεθοτρεξάτη εμφανίζουν οφθαλμικές εκδηλώσεις που χρήζουν ιδιαίτερης παρακολούθησης. Σκοπός: Σκοπός της μελέτης ήταν η καταγραφή των οφθαλμικών εκδηλώσεων σε ασθενείς με ΙΦΝΕ, υπό αγωγή μεθοτρεξάτης, καθώς επίσης η μελέτη δερματικών βλαβών στους ασθενείς υπό ΑΝΤΙ-ΤΝF θεραπευτική προσέγγιση. Μεθοδολογία: Στη μελέτη συμμετείχαν 29 ασθενείς υπό μεθοτρεξάτη, που παρακολουθούνταν στη Γαστρεντερολογική κλινική ΠΠΝΙ και σε Ιατρεία της Βορειοδυτικής Ελλάδας. Mελετήθηκαν επίσης 101 ασθενείς με ελκώδη κολίτιδα (n=53) και νόσο του Crohn(n=48), που ελάμβαναν θεραπεία με αζαθειοπρινη ή/και μεσαλαζίνη (n=42, μέση διάρκεια χορήγησης τα 7 έτη [εύρος 3-19 έτη] είτε θεραπεία με βιολογικούς παράγοντες Infliximab (Remicede) (n=49) Adalimumab (Humira) (n=10) [συνολικά n=59, μέση διάρκεια χορήγησης τα 6 έτη (εύρος 2-15 έτη]. Αποτελέσματα: Από τους συμμετέχοντες (n=29), οι 11 ήταν γυναίκες και οι 18 ήταν άνδρες. ΕΚ εμφάνισαν τα 14 άτομα και ΝΚ τα 15 άτομα. Από την εξέταση του βυθού φάνηκε Ωχροπάθεια σε n=1 ασθενή και διαταραχές χρωστικής επίσης σε n=1 ασθενή. Από την εξέταση των προσθίων μορίων των οφθαλμών, το 10,4% (n=3) εμφάνισε καταρράκτη, το20,6% ( n=6) είχε ενδοφακό οπισθίου θαλάμου σε έναν τουλάχιστον οφθαλμό. Η εμφάνιση καταρράκτη σε ποσοστό 10,4% συγκρίνεται με ποσοστά που δίνει η βιβλιογραφία σε άλλες μελέτες. Η Ενδοφθάλμια Πίεση βρέθηκε εντός φυσιολογικών ορίων (Φ.Τ. 10-20mmHg). Σε ότι αφορά στη διερεύνηση των ασθενών για δερματολογικές βλάβες, η πλειοψηφία του δείγματος (48,5%) λάμβανε ως θεραπεία το REMICADE, ενώ χαμηλό ποσοστό λάμβανεHUMIRA (9,9%). Το 61,4% των ασθενών είχαν χρώμα δέρματος μεσαίο, η πλειοψηφία του δείγματος είχε σκούρο χρώμα ματιών (68,3%), και το 42,6% είχε φωτότυπο σύμφωνα μα την κλίμακα Fitzpatrick 3-4, δηλαδή μεσαίου τύπου. Επίσης η πλειοψηφία των ασθενών δεν ανέφερε κανένα ηλιακό έγκαυμα (44,6%), το 53,5% παρουσίασε ελαφριές ευρυαγγείες στο πρόσωπο, ενώ καμία ελάστωση δεν παρουσίασε η πλειοψηφία του δείγματος (60,4%). Το53,5% είχε ακτινικές εφελκίδες, ενώ ως προς τον αριθμό των σπίλων, το 30,7% είχε περισσότερους από 10 σπίλους. Το (83,2%) των συμμετεχόντων δεν είχε ακτινικές υπερκερατώσεις, ενώ το 89,1% των ασθενών δεν εμφάνισε καμία ακτινική υπερκεράτωση,ενώ μόνο 2 ασθενείς είχαν εμφανίσει καρκίνο δέρματος και συγκεκριμένα ένας είχε ακανθοκυτταρικό νεόπλασμα δέρματος και ο άλλος Βασικό κυτταρικό νεόπλασμα δέρματος. Σε ότι αφορά στη συσχέτιση των μεταβλητών φαίνεται ότι οι άνδρες που εμφανίζουν ΝΚ(64,6% vs 35,4%) και ΕΚ (54,7% vs 45,3%) είναι περισσότεροι από τις γυναίκες. Σε σχέση με την ηλικία η ΝΚ εμφανίζεται σε μεγαλύτερο ποσοστό σε σχέση με την ΕΚ(Mean:45,0 vs43,7; ST:17,0 vs 15). Συμπεράσματα: Ασθενείς με ΙΦΝΕ που λαμβάνουν θεραπεία με μεθοτρεξάτη, μπορεί να παρουσιάσουν οφθαλμικές βλάβες, γι΄αυτό επιβάλλεται η συστηματική παρακολούθηση για πρόληψη επιπλοκών. Η μελέτη μας έδειξε ότι ασθενείς με ΙΦΝΕ, που λαμβάναν Anti-TNFπαράγοντες, εμφάνισαν διάφορους τύπους δερματικών ευρημάτων και βλαβών που θα μπορούσαν ή όχι να σχετίζονται με την ανοσοκατασταλτική θεραπεία.